## Uredba o unutarnjem ustrojstvu Državnog zavoda za zaštitu obitelji, materinstva i mladeži

### NN 124/1999 (26.11.1999.), Uredba o unutarnjem ustrojstvu Državnog zavoda za zaštitu obitelji, materinstva i mladeži

# VLADA REPUBLIKE HRVATSKE

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93 i 48/99) i Uredbe
o načelima za unutarnje ustrojstvo i o radnom vremenu tijela
državne uprave (»Narodne novine«, br. 37/94, i
25/96) Vlada Republike Hrvatske je na sjednici održanoj 18.
studenoga 1999. godine, donijela

## UREDBU

### O UNUTARNJEM USTROJSTVU DRŽAVNOG ZAVODA ZA ZAŠTITU OBITELJI, MATERINSTVA I MLADEŽI

I. UNUTARNJE USTROJSTVO

Članak 1.

Ovom se Uredbom određuje unutarnje ustrojstvo Državnog
zavoda za zaštitu obitelji, materinstva i mladeži (u
daljnjem tekstu: Zavod), nazivi unutarnjih ustrojstvenih jedinica,
njihov djelokrug, način upravljanja tim jedinicama, te
okvirni broj službenika i namještenika Zavoda.

Članak 2.

Za obavljanje poslova iz djelokruga Zavoda ustrojavaju se sljedeće
unutarnje ustrojstvene jedinice:

A. Upravne organizacije:

I. Zavod za obiteljsku problematiku

1. Odjel za obitelj

2. Odjel za materinstvo

3. Odjel za djecu

4. Odjel za mladež

5. Odjel za osobe s invaliditetom

6. Odjel za obrazovne, stručne i analitičke poslove

II. Uprava doplatka za djecu

1. Odjel za drugostupanjski postupak

2. Odjel za opća pitanja doplatka za djecu

B. Posebne ustrojstvene jedinice - samostalni odjeli

1. Odjel za pravne poslove

2. Odjel za financijske, računovodstvene, opće, pomoćne
i tehničke poslove

II. DJELOKRUG UNUTARNJIH USTROJSTVENIH JEDINICA

A. Upravne organizacije

I. ZAVOD ZA OBITELJSKU PROBLEMATIKU

*1. Odjel za obitelj*

Članak 3.

Odjel za obitelj obavlja stručne poslove u svezi poticanja
osnivanja savjetovališta i obiteljskih centara, praćenja
njihova rada, te usklađivanja njihovog djelovanja, preventivnog
djelovanja radi smanjivanja razvoda brakova i pobačaja,
te svih drugih oblika obiteljske patologije kroz savjetodavne
i edukacijske programe, razvija suradnju, te proučava,
istražuje i vrednuje uspjehe programa obiteljske prevencije,
provođenja pronatalitetne populacijske politike, prati stanje
populacije te zasnivanja i razvoda brakova, priprema, koordinira
i izrađuje strategiju za zaštitu obitelji samostalno
i u suradnji s drugim nadležnim tijelima i prati njenu provedbu,
i o tome izrađuje izvješća, izrađuje projekte
zaštite obitelji na lokalnoj i državnoj razini, surađuje
s nevladinim organizacijama za zaštitu obitelji, daje prijedloge
polazišta za izradu propisa, sudjeluje u pripremanju i izdavanju
popularne i stručne literature, te obavlja, koordinira,
potiče i prati rješavanje drugih općih pitanja
zaštite obitelji, obavlja poslove koji se odnose na formiranje
i korištenje sredstava iz obiteljskog transfera, provodi
i potiče akcije za prikupljanje sredstava namijenjenih
za pomoć obiteljima s više djece, nadarenoj djeci,
osobama s posebnim potrebama, djeci bez roditeljske skrbi, te
podupire aktivnosti usmjerene na promicanje zaštite obitelji,
materinstva, djece i mladeži.

Za obavljanje poslova i zadaća u Odjelu za obitelj ustrojava
se:

1. Odsjek za opća pitanja zaštite obitelji, i

2. Odsjek za obiteljski fond

*2. Odjel za materinstvo*

Članak 4.

Odjel za materinstvo obavlja stručne poslove u svezi pripreme,
izradbe i koordinacije aktivnosti u svezi zaštite majki i
trudnica, prati provedbu i izrađuje polazište za izradu
propisa u svezi porodnog dopusta i ostalih prava po osnovi zaštite
majčinstva, priprema, izrađuje, koordinira i prati
programe zaštite samohranih majki i očeva, surađuje
na svim razinama u svezi zaštite materinstva i očinstva,
prati i koordinira savjetodavno-preventivne poslove unutar savjetovališta
i obiteljskih centara kroz edukacijske programe, sudjeluje u izradi
projekata u svezi zaštite materinstva i ravnopravnosti spolova
na svim razinama osobito u pogledu zdravstvenih i socijalnih pitanja,
sudjeluje u izdavanju stručne i popularne literature, surađuje
sa svim tijelima po pitanju zaštite materinstva, prati, potiče,
i procjenjuje aktivnosti usmjerene na ostvarivanje ravnopravnosti
među spolovima, te obavlja i druge poslove usmjerene na zaštitu
materinstva i ravnopravnost spolova.

*3. Odjel za djecu*

Članak 5.

Odjel za djecu obavlja stručne poslove u svezi pripreme,
koordiniranja i izrade strategije za zaštitu djece u svim
područjima društvenog života, prati i potiče
aktivnosti usmjerene na zaštitu djece, sudjeluje u izradi
projekata zaštite djece na lokalnoj i državnoj razini,
sudjeluje i daje prijedloge polazišta za izradu propisa,
sudjeluje u izdavanju stručne i popularne literature, provodi
aktivnosti iz Nacionalnog programa djelovanja za djecu, surađuje
sa nadležnim tijelima i udrugama po pitanju zaštite
djece, proučava, istražuje i vrednuje aktivnosti u
svezi zaštite djece, izrađuje izvješća i stručne
podloge za daljnje postupanje po pitanju prava djece, potiče
osnivanje savjetovališta za djecu, prati djelovanje postojećih
aktivnosti u svezi zaštite djece i nastoji uskladiti njihovo
djelovanje, razvija suradnju i partnerstvo na području
prevencije za djecu na svim razinama, a osobito u svezi sa socijalnim,
zdravstvenim i prosvjetnim aktivnostima, te obavlja druge poslove
u svezi zaštite djece.

*4. Odjel za mladež*

Članak 6.

Odjel za mladež obavlja stručne poslove i zadatke
u svezi s ostvarivanjem zaštite mladeži, a koji se odnose
na pripremu, koordinaciju i izradbu strategije za zaštitu
mladeži, i usklađuje rješavanje ovih pitanja u suradnji
s drugim nadležnim tijelima i ustanovama i prati provedbu
programa koji se odnose na zaštitu mladeži, podupire
i prati izradu županijskih, gradskih i općinskih programa
za zaštitu mladeži, ostvaruje suradnju s nadležnim
državnim tijelima u svezi pitanja reguliranih kaznenim i
prekršajnim zakonodavstvom, prati i proučava vrijednosne
orijentacije mladeži, te rad i razvoj mladeških udruga,
obavlja poslove savjetodavne i preventivne naravi poradi smanjivanja
odnosno suzbijanja socijalno-patoloških pojava prisutnih
kod mladeži, provodi preventivne programe vezane uz socijalno-patološke
pojave kojima je izložena mladež, a osobito ovisnosti
o drogi i alkoholu, kriminalu, skitnji i prostituciji, prati programe
preventivne naravi drugih državnih i nedržavnih tijela,
proučava, istražuje i vrednuje uspjehe pojedinih programa
za prevenciju, te obavlja druge poslove sa područja zaštite
mladeži.

*5. Odjel za osobe s invaliditetom*

Članak 7.

Odjel za osobe s invaliditetom obavlja stručne poslove
i zadatke u svezi praćenja stanja i izradbe stručnih
podloga usmjerenih na dobrobit osoba s invaliditetom, suradnje
s tijelima državne uprave i drugim tijelima u aktivnostima
zaštite osoba s invaliditetom, ostvarivanja međunarodne
suradnje, izdavanja popularne literature namijenjene osobama s
invaliditetom, provođenja mjera iz nacionalnih programa koji
se odnose na poboljšanje kvalitete življenja osoba s
invaliditetom, te obavlja druge stručne poslove u svezi
zaštite osoba s invaliditetom.

*6. Odjel za obrazovne, stručne i analitičke
poslove*

Članak 8.

Odjel za obrazovne, stručne i analitičke poslove
obavlja poslove i radne zadatke u svezi kreiranja i korištenja
informacijskih baza podataka, organiziranja savjetovanja i stručnih
seminara, izdavačke djelatnosti Zavoda, objedinjavanja
rada državnih tijela, humanitarnih organizacija i udruga
u zajednički nacionalni program zaštite obitelji,
materinstva, djece i mladeži, suradnje sa znanstvenim, kulturnim
i prosvjetnim ustanovama, vjerskim zajednicama i institucijama,
suradnje sa znanstvenim i srodnim institucijama u inozemstvu,
te obavlja druge poslove sa područja analitičke
i obrazovne problematike za potrebe odjela u okviru Zavoda za
obiteljsku problematiku.

II. UPRAVA DOPLATKA ZA DJECU

*1. Odjel za drugostupanjske postupke*

Članak 9.

Odjel za drugostupanjske postupke obavlja upravne poslove u svezi
rješavanja predmeta o pravu na doplatak za djecu u drugom
stupnju i ostale poslove koji su potrebni za rješavanje o
pravu na doplatak u drugom stupnju.

*2. Odjel za opća pitanja doplatka za djecu*

Članak 10.

Odjel za opća pitanja doplatka za djecu obavlja imovinskopravne
poslove u svezi doplatka za djecu, prati i koordinira rad informatičkog
sustava doplatka za djecu, osigurava mjere za osiguranje pravilnog
i pravodobnog ostvarivanja doplatka za djecu, analizira podatke
očevidnika korisnika doplatka za djecu i djece za koju
pripada doplatak, razmatra položaj korisnika i predlaže
mjere za poboljšanje sustava doplatka za djecu, izrađuje
izvješća o doplatku za djecu, te obavlja ostale poslove
u svezi doplatka za djecu.

B. Posebne ustrojstvene jedinice - samostalni odjeli

*1. Odjel za pravne poslove*

Članak 11.

Odjel za pravne poslove obavlja pravne poslove iz djelokruga Zavoda
koji se odnose na pripremu i izradbu nacrta zakonskih prijedloga,
izradbu prijedloga drugih propisa, pravilnike, naredbe i naputke
za primjenu propisa, daje stručna mišljenja glede
primjene zakona i drugih propisa iz nadležnosti Zavoda, prati
provedbu propisa i predlaže njihovu izmjenu, priprema odgovore
na zastupnička pitanja, sudjeluje u izradi osnova za sklapanje
međunarodnih ugovora i nacrta zakonskih prijedloga o potvrđivanju
(ratifikaciji) međunarodnih ugovora iz oblasti zaštite
obitelji, materinstva i mladeži, izrada pravnih izvješća,
studija i analiza iz djelokruga Zavoda, daje pravna mišljenja
i prijedloge na nacrte zakona i drugih propisa koje izrađuju
ministarstva i druge državne upravne organizacije glede zaštite
obitelji, materinstva i mladeži, prati provedbu zakona i
drugih propisa u svezi sa zaštitom obitelji, materinstva
i mladeži, provodi mjere kadrovske politike Zavoda, iznosi
stručna mišljenja, koordinira suradnju s drugim ministarstvima
i ostalim nadležnim tijelima državne uprave, obavlja
ostale poslove savjetodavnog i pravnog karaktera iz djelokruga
poslova Zavoda.

*2. Odjel za financijske, računovodstvene, pomoćne
i tehničke poslove*

Članak 12.

Odjel za financijske, računovodstvene, opće, pomoćne
i tehničke poslove obavlja poslove u svezi financijskog
poslovanja, predlaganja planova i programa za korištenje
sredstava, praćenja namjenskog korištenja sredstava,
izradbe odgovarajućih izvješća i bilance računa
prihoda i rashoda, obračunava isplate plaća i raznih
novčanih naknada, vodi evidenciju i popis osnovnih materijalnih
sredstava, te obavlja druge financijske i knjigovodstvene poslove
za potrebe Zavoda, obavlja poslove administrativne naravi; a osobito
zaprimanja i slanja pošte, poslove inokorespondencije, poslove
prijepisa i umnožavanja, protokolarne i slične poslove,
osiguranja i održavanja prostorija i voznog parka, osiguranja
pravodobne dostave materijala za Vladu i Sabor RH te druga državna
tijela, pribavljanja dokumentacije i materijala za potrebe ravnatelja,
njegovog zamjenika i načelnika ustrojstvenih jedinica,
nabavke uredskog i drugog materijala za Državni zavod, te
obavlja ostale financijske, računovodstvene, opće,
pomoćne i tehničke poslove. Za obavljanje poslova
i zadaća u Odjelu za financijske, računovodstvene,
opće, pomoćne i tehničke poslove ustrojavaju
se:

1. Odsjek za financijske i računovodstvene poslove,

2. Odsjek za opće poslove,

3. Odsjek za pomoćne i tehničke poslove.

III. UPRAVLJANJE UNUTARNJIM USTROJSTVENIM JEDINICAMA

Članak 13.

Ravnatelj predstavlja Zavod i upravlja njegovim radom.

Zamjenik ravnatelja zamjenjuje ravnatelja u slučaju njegove
spriječenosti, te obavlja i sve druge poslove koje mu povjeri
ravnatelj.

Pomoćnici ravnatelja upravljaju radom uprava i samostalnim
odjelima.

Radom odjela upravljaju načelnici.

Članak 14.

Pomoćnici ravnatelja odgovorni su za svoj rad ravnatelju.

Načelnici odjela za svoj rad odgovaraju pomoćniku
ravnatelja i ravnatelju Zavoda.

Članak 15.

Ovlasti i odgovornosti državnih službenika i namještenika
pobliže će se utvrditi Pravilnikom o unutarnjem redu.

IV. SLUŽBENICI I NAMJEŠTENICI ZAVODA

Članak 16.

Poslove i zadatke iz djelokruga Zavoda, ovisno o vrsti, složenosti,
stručnoj spremi i drugim uvjetima obavljaju službenici
i namještenici raspoređeni na odgovarajuća službenička
odnosno radna mjesta.

Okvirni broj potrebnih državnih službenika i namještenika
potrebnih za obavljanje poslova iz djelokruga Zavoda određuje
se u tabeli koja je sastavni dio ove Uredbe, a ne objavljuje se
u »Narodnim novinama«.

V. PRIJELAZNE I ZAVRŠNE ODREDBE

Članak 17.

Pravilnikom o unutarnjem redu Državnog zavoda za zaštitu
obitelji, materinstva i mladeži utvrdit će se broj
potrebnih državnih službenika i namještenika s
naznakom njihovih osnovnih poslova i zadaća i stručnih
uvjeta potrebnih za njihovo obavljanje, njihove ovlasti i odgovornosti
te druga pitanja od značenja za rad Zavoda koja nisu riješena
ovom Uredbom.

Pravilnik o unutarnjem redu Državnog zavoda za zaštitu
obitelji, materinstva i mladeži donijet će ravnatelj
u roku od 30 dana od dana stupanja na snagu ove Uredbe.

Članak 18.

Ova Uredba stupa na snagu 8 dana od dana objave u »Narodnim
novinama«.

Klasa: 023-03/99-01/09
Urbroj: 5030104-99-1
Zagreb, 18. studenoga 1999.

Predsjednik
**mr. Zlatko Mateša,** v. r.

Uredba, NN 124/1999-1979